Innocentius, episcopus, servus servorum Dei, dilectis in Christo filiabus abbatisse monasterii de Curia-Beate-Marie, ejusque sororibus tam presentibus quam futuris, regularem vitam professis, imperpetuum. Religiosam vitam eligentibus, apostolicum convenit adesse presidium ne forte cujuslibet temeritatis incursus, aut eas a proposito revocet aut robur, quod absit! sacre religionis enervet. Ea propter, dilecte in Christo filie, vestris justis postulacionibus clementer annuimus, et monasterium de Curia-Beate-Marie Senon. diocesis, in quo divino estis obsequio mancipate, sub beati Petri et nostra protectione suscepimus, et presentis scripti privilegio communimus. In primis, siquidem, statuentes ut ordo monasticus, qui secundum Deum et beati Benedicti regulam atque institutionem Cisterciensium fratrum a nobis post concilium generale susceptam, in eodem monasterio institutus esse dinoscitur, perpetuis ibidem temporibus inviolabiliter observetur. Preterea, quascunque possessiones, quecunque bona idem monasterium impresentiarum juste ac canonice possidet .....firma vobis et eis qui vobis successerint et illibata permaneant; in quibus hec propriis duximus exprimenda vocabulis: Locum ipsum in quo prefatum monasterium situm est, cum omnibus pertinenciis suis; - grangiam de Bosco-Bailleto, cum nemore, terris et aliis pertinenciis suis; - grangiam que vocatur Trandem, cum terris, pratis et aliis pertinenciis suis; - grangiam sitam ante leprosariam de Viluis, cum pertinenciis suis; - decimas, terras, vineas, census, redditus, terragia et omnia que habetis in territoriis de Gisiaco, de Misseriaco, de Sancto-Martino-de-Colle, de Evriaco, de Villa-nova-Regis, de Viluis, de l’Eschotart, de Villari-Bonoso, de Fossaio, de Senone, de Challouse, de Montigniaco, de Vico-novo, de Villari-Lois, de Braio, de Bordellis, de Serbona, de Barbeto, de Sarginis, de Baschi, de Balatorio, de Graveone et de Moncellis; molendinum de Champitiolis cum pertinenciis suis; - boscum qui dicetur Brocheta, cum terris, pratis, vineis, nemoribus, usuagiis et pascuis in bosco et plano, in aquis et molendinis, in viis et semitis, et omnibus aliis libertatibus et immunitatibus suis, etc. Prohibemus, insuper, ut nulli sororum vestrarum, post factam in monasterio vestro professionem, fas sit sine abbatisse sue licencia de eodem loco discedere, etc. Datum, Lugduni, ...secundo kal. octobris, indictione tercia, Incarnacionis dominice anno Mº CCº XLº Vº; pontificatus, vero, domini Innocentii pape quarti, anno tercio.